Thyboen Malthe Jakobsen gennemførte som eneste midt- og vestjyde det benhårde 24-timersløb. Og han gjorde det så godt, at han måtte et smut forbi podiet.

19-årige Malthe Jakobsen fra Sennels i Thy endte som eneste dansker med en Le Mans-pokal denne weekend. Det var en andenplads i 24-timersløbets LMP2s AM-klasse med det schweiziske hold COOL-racing, der udløste en tur på podiet. – At gennemføre Le Mans er en sejr i sig selv. At ende på podiet er en af de ting, jeg dårligt har turdet drømme om. Jeg glæder mig, til det synker ind, siger han i en pressemeddelelse. Det var kulminationen på en årelang drøm for den hurtige thybo, da holdkammeraten Alexandre Coigny kunne køre bilen over målstregen. Der var nemlig en lang række biler, der måtte udgå af løbet. To af disse var med midt- og vestjyderne Gustav Birch og Mikkel O. Pedersen bag rattet. Masser af opmærksomhed Det lykkedes altså for det tredje midt- og vestjyske Le Mans-håb at gennemføre - og mere end det. – Det er helt fantastisk at stå her med en Le Mans-pokal i hænderne. Alene dét at få debut på Le Mans er svært at sætte ord på og at tage herfra med en pokal er mere, end jeg havde turdet håbe på. Jeg er glad, lettet og taknemmelig, men mest af alt er jeg virkelig træt, siger Malthe Jakobsen. Noget af det, der lige skal synkes, er den massive opmærksomhed, debutanten fra Thy har fået den seneste uge. – Jeg havde forventet opmærksomhed fra danske Le Mans-fans, men slet ikke i den liga. Jeg har skrevet autografer og hilst på alle mulige mennesker, som pludselig ved, hvem jeg er, og hvad jeg er for én. Det er overvældende og samtidig virkelig fedt. Jeg tror ikke man helt forstår stemningen hernede, før man har oplevet den på egen krop, siger han i en pressemeddelelse.